(ສພຊ) ລະຫວ່າງວັນທີ 24-25 ກຸມພາ 2022 ທີ່ເມືອງວັງວຽງແຂວງວຽງຈັນ, ກຳມາທິການວັດທະນະທຳ–ສັງຄົມ (ກວທສ) ໄດ້ສຳເລັດກອງປະຊຸມເຝິກອົບຮົມຍົກລະດັບຄວາມສາມາດໃຫ້ແກ່ສະມາຊິກສະພາແຫ່ງຊາດ (ສສຊ) ແລະ ພະນັກງານ–ລັດຖະກອນ ທີ່ສັງກັດ ກວທສ ໂດຍການເປັນປະທານຂອງທ່ານ ນາງ ທຸມມາລີ ວົງພະຈັນ ປະທານ ກວທສ; ເຂົ້າຮ່ວມມີທ່ານ ຄຳໃບ ດຳລັດ ຮອງປະທານສະພາແຫ່ງຊາດ ທັງເປັນຜູ້ຊີ້ນຳ ກວທສ, ມີບັນດາທ່ານຮອງປະທານ ກວທສ; ສສຊ ທີ່ສັງກັດ ກວທສແລະ ພະນັກງານ–ວິຊາການທີ່ກ່ຽວຂ້ອງ.
ທັງນີ້ ເພື່ອສ້າງຄວາມເຂັ້ມແຂງທາງດ້ານວິຊາການ ໃຫ້ ສສຊ ທີ່ເປັນກໍາມະການຂອງກໍາມາທິການ ແລະ ພະນັກງານ–ລັດຖະກອນ ທີ່ສັງກັດກວທສ ໂດຍສະເພາະແມ່ນບັນດາ ສສຊ ທີ່ເປັນກໍາມະການຂອງ ກວທສໂດຍສ່ວນໃຫຍ່ແມ່ນສະມາຊິກໃໝ່; ເພື່ອຍົກລະດັບຄວາມຮູ້ຄວາມສາມາດ, ປະສົບການ ແລະ ຄວາມເຂົ້າໃຈ ທາງດ້ານທິດສະດີ ແລະ ພຶດຕິກຳໃນການຈັດຕັ້ງປະຕິບັດວຽກງານຕົວຈິງໃຫ້ ສສຊ ໃນການປະຕິບັດ 3 ພາລະບົດບາດຂອງສະພາແຫ່ງຊາດໃຫ້ສູງຂຶ້ນເທື່ອລະກ້າວ.
ກອງປະຊຸມ, ໄດ້ຮັບຟັງທັກສະ ແລະ ບົດຮຽນໃນການສ້າງກົດໝາຍ, ການປະເມີນການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍ; ການຍົກສູງການຈັດຕັ້ງປະຕິບັດພາລະບົດບາດດ້ານການຕົກລົງບັນຫາສໍາຄັນພື້ນຖານຂອງປະເທດຊາດ; ການຈັດຕັ້ງປະຕິບັດພາລະບົດບາດດ້ານນິຕິບັນຍັດ ແລະ ການຈັດຕັ້ງປະຕິບັດພາລະບົດບາດດ້ານການຕິດຕາມກວດກາ.
ທ່ານ ຄຳໃບ ດຳລັດ ໄດ້ມີຄຳເຫັນໂອ້ລົມວ່າ: ກອງປະຊຸມເຝິກອົບຮົມຄັ້ງນີ້ ມີຄວາມໝາຍສໍາຄັນຫລາຍ ເຊິ່ງເປັນການຍົກຂີດຄວາມສາມາດໃຫ້ແກ່ບັນດາທ່ານ ສສຊ ທີ່ສັງກັດ ກວທສ ແລະ ພະນັກງານ–ລັດຖະກອນພາຍໃນ ກວທສ ໃນການຈັດຕັ້ງປະຕິບັດພາລະບົດບາດ, ສິດໜ້າທີ່ຂອງຕົນກໍຄືການເປັນເສນາທິການໃຫ້ແກ່ຄະນະປະຈຳສະພາແຫ່ງຊາດ.
(ພາບ ແລະ ຂ່າວ: ນາງ ນິດຕາ ຄຸນປາກດີ)